**Rámcová kúpna zmluva DNS – Výzva 46**

uzatvorená podľa § 409 a nasl. zákona č. 513/1991 Zb. Obchodného zákonníka v znení neskorších predpisov (ďalej v texte tiež ako „**ObZ**“) a podľa zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej v texte tiež ako „**zákon o verejnom obstarávaní**“)

(ďalej len „**zmluva**“)

medzi zmluvnými stranami:

**Predávajúci:**

Názov:

Sídlo:

IČO:

DIČ:

Zastúpený:

Bankové spojenie:

Číslo účtu (IBAN):

Kontaktná osoba:

Telefón:

E-mail:

(ďalej v texte tiež ako „**predávajúci**“)

a

**Kupujúci:**

Názov: Národné centrum zdravotníckych informácií

Sídlo: Lazaretská 2423/26, 811 09 Bratislava

IČO: 00165387

DIČ: 2020830119​

Zastúpený: Mgr. Peter Lukáč, PhD., riaditeľ

Bankové spojenie: Štátna pokladnica

Číslo účtu (IBAN): SK24 8180 0000 0070 0018 5166

Kontaktná osoba: *bude doplnené pred podpisom zmluvy*

Telefón: *bude doplnené pred podpisom zmluvy*

E-mail: *bude doplnené pred podpisom zmluvy*

 (ďalej v texte tiež ako „**kupujúci**“) (predávajúci a kupujúci spolu ďalej v texte tiež ako „**zmluvné strany**“)

**Článok I.**

**Úvodné ustanovenie**

1. Táto zmluva sa uzatvára na základe výsledku zadávania zákazky v rámci dynamického nákupného systému „IKT pre NCZI“, ktoré bolo vyhlásené dňa 07.12.2023 prostredníctvom systému Josephine ako Výzva č. 46, predmetom ktorého bolo dodanie softvérových licencii MS Office 365 E1.
2. Predávajúci sa zaväzuje za podmienok dohodnutých v tejto Rámcovej kúpne zmluve (ďalej len „zmluva“), výzve na predkladanie ponúk a v súťažných podkladoch verejného obstarávania dodať pre Kupujúceho licencie MS Office 365 E1 v zmysle Prílohy č. 2.

**Článok II.**

**Predmet zmluvy**

1. Predmetom tejto zmluvy je záväzok Predávajúceho dodať Kupujúcemu počas platnosti a účinnosti zmluvy softvérové licencie špecifikované v Prílohe č. 2 zmluvy (ďalej v texte tiež ako „**predmet kúpy**“ alebo „**tovar**) na základe objednávok vystavených Kupujúcim. Predmet kúpy je bližšie špecifikovaný v Prílohe č. 2 - Opis predmetu zákazky, ktorá tvorí neoddeliteľnú súčasť tejto zmluvy.
2. Predávajúci sa zaväzuje dodávať predmet kúpy v množstve, rozsahu, kvalite a lehotách za podmienok dohodnutých v tejto zmluve a v súlade s objednávkami vystavenými Kupujúcim, pokiaľ sa zmluvné strany nedohodnú inak. Súčasťou dodania predmetu kúpy je zároveň záväzok Predávajúceho dodať predmet zmluvy na miesto určené Kupujúcim.
3. Kupujúci sa zaväzuje dodaný tovar prevziať a zaplatiť kúpnu cenu. Predávajúci sa zaväzuje previesť vlastníctvo k predmetu kúpy na Kupujúceho.
4. Zmluvné strany činia nesporným, že v súlade s ustanoveniami tejto zmluvy Kupujúci nie je povinný počas trvania tejto zmluvy vystaviť objednávku na dodávku tovarov a že Kupujúci nie je povinný vyčerpať celý rozsah zmluvy.

**Článok III.**

**Dodacie podmienky, termín, miesto**

1. Predávajúci sa počas trvania zmluvy zaväzuje dodať Kupujúcemu predmet kúpy podľa čl. II tejto zmluvy a to najneskôr do 10 kalendárnych dní od dňa vystavenia objednávky. Kupujúci sa zaväzuje objednať tovar podľa potreby na základe písomnej objednávky podpísanej štatutárnym zástupcom Kupujúceho, ktorú je povinný doručiť na kontaktné údaje Predávajúceho uvedené v bode 5 tohto článku zmluvy. Kupujúci v objednávke presne špecifikuje množstvo a druh tovaru, miesto a termín plnenia v súlade s ustanoveniami tejto zmluvy. Predávajúci je povinný potvrdiť príjem a akceptáciu objednávky Kupujúcemu najneskôr do 24 hod. od doručenia objednávky. V prípade, ak Predávajúci z akýchkoľvek dôvodov, s  výnimkou dôvodov spočívajúcich vo vyššej moci, nepotvrdí (neakceptuje) objednávku v lehote stanovenej v tomto bode a to ani po telefonickej resp. mailovej urgencii zo strany Kupujúceho, považuje sa nasledujúci pracovný deň po dni doručenia riadne vystavenej objednávky Predávajúcemu, za deň akceptácie objednávky.
2. Kupujúci si vyhradzuje právo určovať termíny a množstvo jednotlivých dodávok tovarov priebežne, podľa jeho aktuálnych potrieb a disponibilných finančných prostriedkov. Pri nedodržaní odberu množstva tovaru uvedeného v Prílohe č. 2 Predávajúci nemá nárok na náhradu škody.

1. Predávajúci je povinný predmet kúpy definovaný v čl. II zmluvy Kupujúcemu dodať v mieste plnenia zmluvy, ktorým je sídlo Kupujúceho uvedené v záhlaví tejto zmluvy, alebo na miesto, ktoré Kupujúci oznámi Predávajúcemu vopred elektronicky, resp. uvedie v objednávke.
2. Predmet zmluvy sa považuje za dodaný podpísaním protokolu o odovzdaní a prevzatí predmetu kúpy (preberací protokol/dodací list), za účasti poverených zástupcov oboch zmluvných strán na mieste, ktoré určí Kupujúci.
3. Zodpovedným zástupcom Kupujúceho na prevzatie predmetu kúpy a na podpísanie protokolu o prevzatí je *(doplniť meno, priezvisko a kontakt zástupcu kupujúceho pred podpisom zmluvy)*. Zodpovedným zástupcom Predávajúceho na odovzdanie predmetu kúpy a na podpísanie protokolu o odovzdaní je *(doplniť meno, priezvisko a kontakt zástupcu predávajúceho pred podpisom zmluvy).* Preberacie protokoly sa vyhotovia v troch origináloch a budú tvoriť prílohu faktúry (daňového dokladu).
4. Dopravu predmetu kúpy do miesta dodania zabezpečuje Predávajúci na vlastné náklady tak, aby bola zabezpečená dostatočná ochrana.
5. V prípade omeškania Predávajúceho s povinnosťou dodať predmet kúpy v termíne v zmysle bodu 1 tohto článku je Kupujúci oprávnený uplatniť si voči Predávajúcemu zmluvnú pokutu vo výške 0,05% z kúpnej ceny nedodaného tovaru za každý aj začatý deň omeškania, pričom právo Kupujúceho na náhradu škody nie je dotknuté.
6. Ak Predávajúci nedodá Kupujúcemu tovar v dohodnutej lehote podľa bodu 1 tohto článku tejto zmluvy o viac ako 30 dní, takéto konanie sa považuje za podstatné porušenie zmluvných podmienok a zakladá právo Kupujúceho odstúpiť od zmluvy.
7. Kupujúci si vyhradzuje právo odmietnuť prevziať tovar, ak tovar svojimi vlastnosťami, resp. kvalitou, špecifikáciou nezodpovedá tovaru deklarovaného Predávajúcim pri podpise tejto zmluvy. Kupujúci je oprávnený pri nesplnení špecifikácie, ceny alebo počtu produktov/licencií podľa Prílohy č.2 tejto Zmluvy odmietnuť prevzatie dodávky, až do úplnej nápravy Predávajúcim, o čom musí byť vyhotovený písomný záznam.
8. Vlastnícke právo k predmetu kúpy, jeho logickým celkom ako aj jeho jednotlivým súčastiam, ktoré môžu byť predmetom vlastníckeho práva, prechádzajú na Kupujúceho dňom ich protokolárneho odovzdania Kupujúcemu. Týmto okamihom prechádza na Kupujúceho aj nebezpečenstvo škody na predmete kúpy.
9. Kupujúcemu vzniká právo užívať predmet kúpy v súlade s touto zmluvou dňom podpísania protokolu o odovzdaní a prevzatí predmetu kúpy (preberací protokol/dodací list), ak sa zmluvné strany výslovne nedohodnú inak.

**Článok IV.**

**Kúpna cena, platobné podmienky a prevod vlastníckeho práva k predmetu kúpy**

1. Jednotkové ceny za predmet kúpy uvedené v Prílohe č. 1 zmluvy sú stanovené v zmysle § 3 zákona č. 18/1996 Z. z. o cenách v znení neskorších predpisov, vyhlášky MF č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.
Celkový rámec poskytnutia predmetu zmluvy počas trvania zmluvy nesmie presiahnuť finančnú hodnotu .......................... EUR bez DPH. Zmluvné strany sa zároveň dohodli, Kupujúci si vyhradzuje právo nevyčerpať celkový finančný limit.
2. Zmluvné strany spoločne vyhlasujú, že ceny predmetu kúpy sú maximálne a Predávajúci nemá právo ich jednostranne zvyšovať. V kúpnej cene sú zahrnuté všetky náklady spojené s dodaním, balením tovaru, vrátane dokladov na dopravu.
3. Kupujúci uhradí Predávajúcemu kúpnu cenu po riadnom dodaní tovaru formou bezhotovostného platobného styku, bez poskytnutia preddavku. Kúpna cena bude Kupujúcim uhradená na základe faktúry, ktorú je povinný vystaviť Predávajúci do 5 dní odo dňa riadneho dodania tovaru, najneskôr však do piateho pracovného dňa v mesiaci, nasledujúceho po mesiaci, v ktorom bol dodaný tovar, s lehotou splatnosti 30 kalendárnych dní odo dňa jej doručenia Kupujúcemu. Faktúra musí obsahovať náležitosti v zmysle § 71 zákona č. 222/2004 Z. z. o dani z pridanej hodnoty v znení neskorších predpisov. V prípade, že faktúra nebude obsahovať zákonom predpísané náležitosti alebo bude obsahovať chybné údaje, je Kupujúci oprávnený vrátiť ju Predávajúcemu na doplnenie alebo opravu. V takomto prípade sa preruší plynutie lehoty splatnosti faktúry a nová lehota začne plynúť dňom nasledujúcim po dni doručenia opravenej alebo doplnenej faktúry Kupujúcemu.
4. Kupujúci uhradí Predávajúcemu kúpnu cenu na bankový účet Predávajúceho uvedený v záhlaví tejto zmluvy.
5. V prípade, že sa v priebehu plnenia zmluvy z neplatiteľa DPH stane Predávajúci platiteľ DPH a naopak, cena za Predmet zmluvy sa z tohto dôvodu nebude meniť.
6. V prípade zmeny výšky sadzby DPH všeobecne záväzným právnym predpisom, bude cena upravená formou písomného dodatku k tejto zmluve.
7. Predávajúcemu nevznikne nárok na úhradu akýchkoľvek dodatočných nákladov, ktoré nie sú započítané do ceny Predmetu zmluvy. Cena za Predmet zmluvy zohľadňuje primerané, preukázateľné náklady Predávajúceho.
8. V prípade omeškania Kupujúceho so zaplatením ceny podľa tejto zmluvy, je Predávajúci oprávnený požadovať zaplatenie úrokov z omeškania, ktoré je Predávajúci oprávnený Kupujúcemu účtovať v sadzbe stanovenej všeobecne záväznými právnymi predpismi platnými a účinnými na území Slovenskej republiky v čase vyúčtovania úrokov z omeškania.
9. Zmluvné strany sa dohodli, že Predávajúci nie je oprávnený postúpiť akékoľvek pohľadávky voči Kupujúcemu vyplývajúce z tejto zmluvy na tretiu osobu bez predchádzajúceho písomného súhlasu Kupujúceho. Právny úkon, na základe ktorého Predávajúci postúpi svoju pohľadávku voči Kupujúcemu na tretiu osobu bez predchádzajúceho písomného súhlasu Kupujúceho, je podľa § 39 Občianskeho zákonníka neplatný. Akýkoľvek súhlas je platný iba v prípade, ak naň bol udelený predchádzajúci písomný súhlas Ministerstva zdravotníctva Slovenskej republiky.

**Článok V.**

**Licenčné podmienky a zodpovednosť za vady**

1. Predávajúci dodáva predmet kúpy s licenčným pokrytím na obdobie uvedené v prílohe č. 2 odo dňa začiatku licenčného krytia pre jednotlivé licencie.
2. Zodpovednosť za vady sa spravuje príslušnými ustanoveniami Obchodného zákonníka.
3. Predávajúci zodpovedá za vady, ktoré má predmet kúpy v okamihu, keď prechádza nebezpečenstvo škody na tovare na kupujúceho, aj keď sa vada stane zjavnou až po tomto čase. Predávajúci zodpovedá taktiež za akúkoľvek vadu, ktorá vznikne po uvedenej dobe, ak je spôsobená porušením povinností Predávajúceho podľa tejto zmluvy.
4. Spôsob reklamácie vád tovaru bude prebiehať najmä telefonicky a písomne prostredníctvom elektronickej pošty.

**Článok VI.**

**Trvanie a ukončenie zmluvy**

1. Táto zmluva sa uzatvára na dobu 6 mesiacov od účinnosti zmluvy alebo do vyčerpania limitu 300 (tristo) licencií MS Office 365 E1 podľa toho, ktorá skutočnosť nastane skôr.
2. Zmluvu je možné ukončiť písomnou dohodou zmluvných strán alebo písomným odstúpením od zmluvy niektorou zmluvnou stranou.
3. V prípade zániku zmluvy dohodou zmluvných strán, táto zaniká dňom uvedeným v tejto dohode. V dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia ku dňu zániku zmluvy dohodou.
4. Ak Predávajúci koná v rozpore s touto zmluvou, súťažnými podkladmi, právnymi predpismi a na písomnú výzvu Kupujúceho toto konanie a jeho následky v určitej lehote neodstráni, je Kupujúci oprávnený od zmluvy odstúpiť, pričom nastávajú účinky odstúpenia od zmluvy v zmysle § 349 a § 351 ObZ. Predchádzajúca písomná výzva Kupujúceho nie je potrebná v prípade odstúpenia od zmluvy zo strany Kupujúceho podľa bodu 4 tohto článku.
5. Kupujúci si vyhradzuje právo odstúpenia od zmluvy aj bez predchádzajúcej písomnej výzvy, ak Predávajúci dodá tovar, ktorý nezodpovedá množstvu, akosti a kvalite dohodnutého v objednávke a v súťažných podkladoch. Kupujúci je oprávnený od zmluvy odstúpiť aj v prípade, ak Predávajúci nedodá tovar žiadaného množstva v lehote podľa článku III ods. 6 tejto zmluvy, resp. lehote dohodnutej v objednávke.
6. Odstúpenie od zmluvy musí mať písomnú formu a musí byť druhej zmluvnej strane doručené. Účinky odstúpenia nastávajú dňom doručenia odstúpenia druhej zmluvnej strane.
7. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty adresát neznámy alebo adresát sa odsťahoval alebo s inou poznámkou podobného významu, za deň doručenia sa považuje deň vrátenia zásielky odosielateľovi.

**Článok VII.**

**Využitie subdodávateľov**

1. Predávajúci predkladá v prílohe č. 3 k tejto zmluve zoznam všetkých svojich subdodávateľov (identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia tejto zmluvy je Predávajúci povinný oznámiť Kupujúcemu akúkoľvek zmenu údajov o subdodávateľovi.
2. Predávajúci je oprávnený kedykoľvek počas trvania tejto zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) zákona o verejnom obstarávaní, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvného vzťahu s novým subdodávateľom (podľa toho ktorá udalosť nastane skôr), je Predávajúci povinný oznámiť Kupujúcemu (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť kupujúcemu doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) zákona o verejnom obstarávaní pre daný predmet subdodávky. Až do splnenia tejto zmluvy je Predávajúci povinný oznámiť Kupujúcemu akúkoľvek zmenu údajov o novom subdodávateľovi.
3. Povinnosti uvedené v bodoch 1. a 2. tohto článku nie je Predávajúci povinný plniť v prípade subdodávateľov, ktorí mu dodávajú tovary.
4. V prípade porušenia ktorejkoľvek z povinností týkajúcej sa subdodávateľov alebo ich zmeny má Kupujúci právo odstúpiť od zmluvy a má nárok na zmluvnú pokutu vo výške 5% zo zmluvnej ceny, za každé porušenie ktorejkoľvek z vyššie uvedených povinností, a to aj opakovane.

**Článok VIII.**

**Záverečné ustanovenie**

1. Zmluva sa vyhotovuje v dvoch rovnopisoch, pričom každá zmluvná strana obdrží jeden rovnopis.
2. Zmena tejto zmluvy je možná len písomnou dohodou oboch zmluvných strán, vo forme riadne očíslovaných písomných dodatkov.
3. Táto zmluva podlieha povinnému zverejneniu v zmysle ustanovenia § 5a ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a zákona č. 546/2010 Z. z. ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.
4. Táto zmluva nadobúda platnosť dňom jej podpisu obidvoma zmluvnými stranami a účinnosť deň nasledujúci po dni jej zverejnenia v centrálnom registri zmlúv.
5. Ak by niektoré z ustanovení tejto zmluvy bolo neplatné, alebo by sa takým stalo neskôr, nie je tým dotknutá platnosť ostatných jej ustanovení. V takom prípade zmluvné strany dohodnú náhradnú úpravu, ktorá najviac zodpovedá cieľu sledovanému neplatným ustanovením.
6. Právne vzťahy založené touto zmluvou, ak ich zmluva výslovne neupravuje, sa riadia príslušnými ustanoveniami Obchodného zákonníka a ostatnými platnými právnymi predpismi SR.
7. Zmluvné strany vyhlasujú, že si zmluvu prečítali, s jej obsahom sa riadne a podrobne oboznámili, pričom všetky ustanovenia zmluvy sú im zrozumiteľné a dostatočne určitým spôsobom vyjadrujú slobodnú a vážnu vôľu zmluvných strán, ktorá nebola prejavená ani v tiesni ani za nápadne nevýhodných podmienok, a že sú oprávnení s predmetom zmluvy nakladať a ich spôsobilosť nie je ničím obmedzená, čo zmluvné strany nižšie potvrdzujú svojimi podpismi.
8. Záväznou a neoddeliteľnou súčasťou zmluvy vo forme príloh sú:

Príloha č. 1: Cenová ponuka predávajúceho ako uchádzača vo verejnom obstarávaní

Príloha č. 2: Opis predmetu zákazky

Príloha č. 3: Zoznam subdodávateľov

|  |  |  |
| --- | --- | --- |
| V ......................., dňa ....................... |  | V Bratislave, dňa ............................ |
|  |  |  |
| (Predávajúci) |  | **Mgr. Peter Lukáč, PhD.****riaditeľ****Národné centrum zdravotníckych informácií** |